Chevrolet

Η Chevrolet (προφέρεται: [ʃɛvrəˈleɪ], αν και στην Ευρώπη η συνήθης προφορά της είναι «Σεβρολέτ»), γνωστή στην καθημερινότητα της Βόρειας Αμερικής και ως Chevy («Σέβι»), είναι αμερικανική πολυεθνική αυτοκινητοβιομηχανία, η οποία ανήκει στον όμιλο της General Motors. Ιδρύθηκε στις 3 Νοεμβρίου 1911 από τον Ελβετό Λουί Σεβρολέ και τον Αμερικανό Ουίλιαμ Ντουράντ στο Ντιτρόιτ. Από τις 2 Μαΐου 1918 ανήκει στον αμερικανικό όμιλο της General Motors (GM), στην οποία ο Άλφρεντ Σλόουν ανέθεσε αρχικά τον ρόλο να κατασκευάζει μοντέλα τα οποία θα ανταγωνίζονταν το εξαιρετικά δημοφιλές τότε Ford Model T (Μοντέλο Τ) του Χένρυ Φορντ. Σύντομα, ο σκοπός αυτός επετεύχθη και η Chevrolet ξεπέρασε τη Ford στον τομέα του νούμερο 1 σε πωλήσεις αυτοκινήτου στις Ηνωμένες Πολιτείες έως το 1929 με το Chevrolet International. Διαθεσιμότητα Τα μοντέλα της Chevrolet πωλούνται στις περισσότερες χώρες του κόσμου, με την εξαίρεση της Ωκεανίας, όπου την General Motors εκπροσωπεί η αυστραλιανή θυγατρική Holden. Σημειωτέον όμως ότι η Holden σταμάτησε οριστικά να κατασκευάζει δικά της αυτοκίνητα τον Οκτώβριο του 2017 και συνέχισε αποκλειστικά ως εισαγωγέας έτοιμων αυτοκινήτων με το εμπορικό σήμα Holden. Ευρώπη Στην Ευρώπη, για ολόκληρο το δεύτερο μισό του 20ού αιώνα και έως το 2004 η Chevrolet αναπτύχθηκε ως μια εξειδικευμένη ευρωπαϊκή μάρκα με εισαγωγές των δύο κορυφαίων μοντέλων, Chevrolet Corvette και Chevrolet Camaro, καθώς και άλλων οχημάτων της Chevrolet. Στο διάστημα αυτό, γίνονταν απευθείας εισαγωγές κάποιων από τα αμερικανικά μοντέλα της, με τις απαραίτητες προσαρμογές στις ευρωπαϊκές προδιαγραφές. Από τα τέλη του 20ού αιώνα και έως το 2004, τα μοντέλα αυτά ήταν το σεντάν Chevrolet Alero (επρόκειτο για το Oldsmobile Alero, αλλά με το σήμα της Chevrolet), το βαν Chevrolet Trans Sport (επρόκειτο για το Chevrolet Venture, αλλά με το μπροστινό μέρος του Pontiac Trans Sport), η Chevrolet Camaro (muscle car), η Chevrolet Corvette (supercar), τα SUV Chevrolet Blazer, Chevrolet TrailBlazer και Chevrolet Tahoe, και (σπανιότερα και σε λίγα κράτη) το 4-πορτο σεντάν Chevrolet Corsica και η 2-πορτη εκδοχή του, το Chevrolet Beretta. Από την 1η Ιανουαρίου του 2005 ξεκίνησε να λειτουργεί η Chevrolet Europe, η οποία ήταν θυγατρική της GM Korea, θυγατρικής της GM στη Νότια Κορέα, και διέθετε όλα τα μοντέλα της πρώην Daewoo με το σήμα της Chevrolet. Στα μέσα της δεκαετίας του 2000, η σειρά Corvette και Cadillac διατέθηκαν στην αγορά της Ευρώπης μέσω ενός ξεχωριστού καναλιού διανομής που λειτουργούσε από τον όμιλο Kroymans Corporation με έδρα την Ολλανδία, αλλά μετά την πτώχευση του Ομίλου της GM το 2010, η General Motors ίδρυσε μια νέα θυγατρική εταιρεία με έδρα την Ελβετία για να επαναλανσάρει τη Chevrolet στην Ευρώπη και να προσθέσει τα μοντέλα Corvette, Camaro και Malibu στην ευρωπαϊκή παλέτα (ειδικότερα όμως το Chevrolet Malibu, ενώ ανακοινώθηκε τότε ότι θα αρχίσει να εξάγεται στην Ευρώπη το 2012, ουδέποτε διατέθηκε). Τελικώς όμως, τον Δεκέμβριο του 2013 η General Motors ανακοίνωσε την οριστική διακοπή της Chevrolet από το σύνολο όλων των χωρών της ευρωπαϊκής ηπείρου, λόγω χαμηλών πωλήσεων, όπως και έγινε τον Ιανουάριο του 2016, με εξαίρεση τα εικονικά αμερικανικά μοντέλα Chevrolet Corvette και Chevrolet Camaro, τα οποία συνέχισαν να εξάγονται. Στις 31 Αυγούστου 2019 όμως, η εξαγωγή της Camaro σταμάτησε σε όλα τα ευρωπαϊκά κράτη για λόγους προδιαγραφών καυσαερίων, αφήνοντας την Corvette το μοναδικό μοντέλο της Chevrolet που διατίθεται επίσημα στη Γηραιά Ήπειρο. Αναφορές Βιβλιογραφία John Gunnell: Standard Catalog of Chevrolet 1912–2003. Krause Publications, 2003, ISBN 0-87349-680-9. G. N. Georgano (Hrsg.): Complete Encyclopedia of Motorcars, 1885 to the Present. Dutton Press, New York, 2. Auflage (Hardcover) 1973, ISBN 0-525-08351-0. Beverly Rae Kimes: Pioneers, Engineers, and Scoundrels: The Dawn of the Automobile in America. Herausgeber SAE (Society of Automotive Engineers). Permissions, Warrendale PA 2005, ISBN 0-7680-1431-X. Axel Madsen: The Deal Maker: How William C. Durant made General Motors. John Wiley & Sons, ISBN 0-471-39523-4 (pbck). Alfred P. Sloan: My Years With General Motors. Doubleday, Garden City NY. 1965. Martin Sinzig: Louis Chevrolet – Der Mann, der dem Chevy seinen Namen gab. Verlag Huber, Frauenfeld, ISBN 978-3-7193-1566-5. Εξωτερικοί σύνδεσμοι Επίσημος ιστότοπος